Jalkapallon Euroopan-mestaruuskilpailut 2004

Jalkapallon Euroopan-mestaruuskilpailut 2004 järjestettiin Portugalissa 12. kesäkuuta – 4. heinäkuuta. Tämä oli ensimmäinen kerta kun jalkapallon arvoturnaus järjestettiin Portugalissa. Otteluita pelattiin kaikkiaan kymmenellä eri stadionilla kahdeksassa eri kaupungissa.

Lopputurnaukseen osallistui 16 joukkuetta. Arvokisojen ensikertalaisena Latvia oli selviytynyt ensimmäistä kertaa lopputurnaukseen ja Kreikka oli mukana vasta toista kertaa. Euroopan mestaruus oli eräs EM-historian suurimpia yllätyksiä kautta aikain. EM-turnauksen loppuottelussa kohtasivat yllättäjäjoukkue Kreikka sekä isäntämaa Portugali. Joukkueet olivat kohdanneet toisensa jo turnauksen avausottelussa, jonka Kreikka voitti maalein 2–1. Myös finaalissa Kreikka oli parempi - tällä kertaa tuloksella 1–0. Ottelun ainoan maalin teki kulmapotkun jälkitilanteesta kreikkalaishyökkääjä Angelos Charisteas.

Vuoden 2004 EM-kilpailut muistetaan ennen kaikkea yllättävistä tuloksistaan sekä ennakkosuosikkien pettymyksistä. Ennakkoon kohutut pelaajat eivät yltäneet lopputurnauksessa tasolleen, ja syyksi epäiltiin monessa tapauksessa pitkän pelikauden jälkeistä väsymystä. Sen sijaan monet nuoret ja vähemmän tunnetut pelaajat loistivat kisoissa. Jalkapallon suurmaat Espanja, Italia ja Saksa jäivät turnauksessa alkulohkoon, mutta pienemmät maat, Kreikan ohella muun muassa Tshekki, Tanska ja Portugali, menestyivät odotettua paremmin.

EM-turnauksen arvokkaimmaksi pelaajaksi valittiin Kreikan kapteeni keskikenttäpelaaja Theodoros Zagorakis. Maalikuninkuuden voitti viidella maalilla Tšekin Milan Baros. Turnauksen muita näkyviä pelaajia olivat Portugalin Cristiano Ronaldo, Maniche ja Luis Figo, Kreikan Traianos Dellas ja Angelos Charisteas, Tšekin Pavel Nedved, Hollannin Ruud van Nistelrooij ja Arjen Robben, Ruotsin Henrik Larsson ja Zlatan Ibrahimovic, Tanskan Jon Dahl Tomasson, Ranskan Zinedine Zidane sekä Englannin Wayne Rooney.

Karsinnat

EM-karsinnat alkoivat jo syyskuussa 2002, ja ne kestivät marraskuuhun 2003 saakka. Mukana oli kaiken kaikkiaan 50 joukkuetta, jotka jaettiin kymmeneen karsintalohkoon. Jokainen joukkue pelasi lohkon muita joukkueita vastaan kahdesti, kerran koti- ja kerran vieraskentällä. Kunkin lohkon voittaja eteni suoraan lopputurnaukseen, ja lohkojen toiseksi sijoittuneet karsivat kisapaikasta kaksiosaisissa ottelusarjoissa, joista viisi voittajaa pääsivät lopputurnaukseen. Isäntämaa Portugali pääsi suoraan kisoihin, joten se ei osallistunut karsintoihin. Karsintojen suurimpiin yllätyksiin lukeutui vuoden 2002 MM-kisojen pronssijoukkue Turkin putoaminen kisoista. Turkki hävisi jatkokarsinnoissa Latvialle, jonka selviytyminen EM-kisoihin oli yllätys. Myös muun muassa Irlanti, Romania ja Belgia jäivät kisojen ulkopuolelle. Suomi jäi omassa lohkossaan neljänneksi Italian, Walesin ja Serbia ja Montenegron taakse. Suomi keräsi kahdeksasta ottelustaan kymmenen pistettä.

Joukkueet

Stadionit

Turnauksen kulku

Alkulohkot

Lohko A

Lohko A:n ennakkosuosikkeihin kuuluivat Espanja sekä isäntämaa Portugali. Kreikka aiheutti kuitenkin jo turnauksen avausottelussaan yllätyksen voittamalla kisaisännät maalein 2-1 Giorgios Karagouniksen ja Angelo Basinasin maaleilla. Kreikan hyvät otteet jatkuivat myös seuraavassa ottelussa joukkueen yltäessä 1-1 tasapeliin Espanjaa vastaan. 

Espanja voitti avausottelussaan Juan Valeronin maalilla heikon Venäjän 1-0, mutta jäi vahvasta avauspuoliajasta huolimatta tasapeliin Kreikkaa vastaan. Fernando Morientes vei Espanjan johtoon 28. minuutilla, mutta sitkeästi puolustanut Kreikka onnistui tasoittamaan toisella puoliajalla tilanteeksi 1-1,  mikä osoittautui merkitseväksi jatkopaikan kannalta. Portugalin valmentaja Luis Felipe Scolarin oli avausottelun jälkeen tehnyt muutoksia kokoonpanoon, ja Portugali voittikin sekavassa tilanteessa olleen Venäjän 2-0. 

Portugali tarvitsi kuitenkin lohkon päätösottelussa voiton Espanjaa vastaan. Nuno Gomesin 1-0 voittomaali toisella puoliajalla varmisti Portugalille lopulta lohkovoiton, Espanja karsiutui pudotuspeleistä jäätyään lohkossa Kreikan taakse. Pudotuspelimahdollisuutensa jo menettänyt Venäjä voitti Kreikan samanaikaisesti 2-1, mutta maalieron ollessa tasan Kreikka eteni tehtyjen maalien perusteella jatkoon.

Lohko B

Lohko B:n ennakkosuosikit Ranska ja Englanti selvittivät tiensä varmasti pudotuspeleihin. Sveitsin ja Kroatian mahdollisuudet heikkenivät jo heti alkuun maalittomaan tasapeliin vaisussa ottelussa. 

Lohkon kärkikamppailussa Englanti oli pitkään johdossa Frank Lampardin maalilla, mutta Zinedine Zidanen lisäajalla tekemät toivat kaksi erikoistilannemaalia Ranskalle 2-1 voiton. Englanti voitti seuraavissa otteluissa sekä Sveitsin että Kroatian Wayne Rooneyn tehtyä molemmissa otteluissa kaksi maalia.

Ranska ei yltänyt pelillisesti aivan odotetulle tasolle, vaikka joukkue ottikin lohkovoiton.

Lohko C

Lohko C ennakkosuosikkina oli Italia eräänä turnauksen suurimmista suosikeista. Ruotsin ja Tanskan uskottiin etukäteisarvioiden mukaan taistelevan lohkon toisesta jatkopaikasta. Italia joutui kuitenkin tyytymään molempia Pohjoismaita vastaan tasapeliin, eikä viimeisen kierroksen 2-1 voitto Bulgariasta riittänyt jatkopaikkaan, koska Ruotsi ja Tanska olivat tehneet omissa otteluissaan enemmän maaleja.

Italia pelasi avausottelussaan maalittoman tasapelin Tanskaa vastaan. Ottelun jälkeen joukkueen suurin tähti Francesco Totti sai jälkeenpäin kolmen ottelun pelikiellon televisiokameran osoitettua hänen sylkeneen Tanskan Christian Poulsenia ottelun aikana. Ruotsi nousi turnauksen arvioinnissa suosikkien joukkoon kukistamalla Bulgarian avausottelussaan 5-0 Henrik Larssonin tehdessä kaksi maalia.

Toisella ottelukierroksella Tanska avasi maalitilinsä voitettuaan Bulgarian 2-0 Jon Dahl Tomassonin ja Jesper Grönkjärin maaleilla. Italia aloitti vahvasti ottelunsa Ruotsia vastaan, ja Antonio Cassano vei joukkueensa johtoon 37.minuutilla. Ottelun loppua kohden Italia kuitenkin vetäytyi puolustukseen, joten Ruotsi pääsi peliin mukaan. Zlatan Ibrahimovic tasoitti Ruotsille näyttävällä kantapääpotkulla 85.minuutilla. 

Ennen viimeistä kierrosta oli selvää, että Ruotsin ja Tanskan suurimaalinen tasapeli veisi varmasti molemmat Pohjoismaat jatkoon keskinäisissä otteluissa tehtyjen maalien perusteella. Ottelu päättyikin 2-2, eikä Italian samanaikainen voitto Bulgariasta enää vaikuttanut saapasmaalle jatkopaikkaan.

Lohko D

Etukäteen "kuolemanlohkoksi", jossa pelasivat Tšekki, Alankomaat, Saksa ja arvokisojen ensikertalainen Latvia. Kahden vuoden takainen MM-hopeamitalisti Saksa ei ollut turnausta edeltäneissä otteluissa täysin vakuuttanut. Nimivahva Alankomaiden joukkue oli sekavassa tilassa karsiuduttuaan vuoden 2002 MM-kisoista. Tšekki voitti kaikki alkulohkon ottelussa ja selvisi ensimmäisellä kierroksella turnauksen ainoana joukkueena puhtaalla pelillä jatkoon.

Avauskierroksella Tshekki voitti Latvian 2-1. Saksa siirtyi Alankomaita vastaan hieman onnekkaasti johtoon Torsten Fringsin vapaapotkumaalin upottua sisään, mutta van Nistelrooij tasoitti toisella puoliajalla lopputulokseksi 1-1. 

Hollannin ja Tšekin välinen ottelu oli EM-kisojen hienoimpia. Ottelussa nähtiin runsaasti värikkäitä tapahtumia, yllättäviä käänteitä ja . Hollanti siirtyi ensimmäisellä puoliajalla nopeasti Wilfred Bouman ja van Nistelrooijin maaleilla 2-0 johtoon, mutta Tšekki nousi toisella puoliajalla Milan Barosin osumalla tasoihin. Alankomaiden Heitinga sai punaisen kortin 75. minuutilla. Tshekki teki 3-2 voittomaalin näyttävän kuvion päätteeksi  aivan ottelun lopussa. 

Saksan peli takkusi pahasti Latviaa vastaan. Saksa ei ottelun hallinnasta huolimatta kyennyt luomaan selkeää altavastaajaa vastaan kunnon maalipaikkoja, ja ottelu päättyi maalittomana. Kahden kierroksen jälkeen Tshekki oli jo varmistanut alkulohkonsa ykkössijan, mutta Saksa olisi tarvinnut viimeisestä ottelustaan välttämättä voiton. Michael Ballack vei ottelun alussa Saksan johtoon, mutta avainpelaajiaan lepuuttanut Tshekki iski nopeasti takaisin Marek Heizin vapaapotkumaalilla. Toisella puoliajalla Milan Baros teki Tshekille loppulukemiksi 2-1. 

Alankomaat vei lohkon toisen jatkopaikan voittamalla viimeisessä ottelussaan Latvian 3-0.

Pudotuspelit 

Puolivälierät

Pudotuspelien ensimmäisessä ottelussa kohtasivat turnauksen vaatimattomasti aloittanut isäntämaa Portugali ja Englanti. Michael Owen vei Englannin jo 3. minuutilla johtoon taidokkaalla kantapääosumalla. Wayne Rooneyn loukkaantuminen 24. minuutilla heikensi englantilaisten hyökkäyspelaamista, ja vetäytyi puolustukseen. Englanti näytti kuitenkin olevan matkalla voittoon, kunnes Luis Figon tilalle vaihdettu Helder Postiga puski 81. minuutilla tasoituksen. Englannilla oli vielä varsinaisen peliajan viimeisellä minuutilla erinomainen maalitilanne, mutta tuomari hylkäsi osuman maalivahdin estämisenä. Jatkoajalla Rui Costa vei Portugalin upealla laukauksella 2-1 johtoon, mutta Frank Lampard tasoitti viisi minuuttia myöhemmin. Ottelu ratkaistiin rangaistuspotkukilpailulla, jossa niin David Beckham kuin Rui Costa epäonnistuivat. Ratkaisu siirtyi lopulta seitsemänteen pariin, jolloin Englannin Darius Vassel epäonnistui ja Portugalin maalivahti Ricardo laukoi itse ratkaisevan rangaistuspotkun maaliin.

Kreikka oli ylittänyt odotukset selvitessään puolivälieriin, mutta joukkueen kisataipaleen uskottiin päättyvän Ranskaa vastaan. Hallitsevan Euroopan mestari Ranskan ennakoitiin voittavan selvästi. Kreikan tiivis puolustus kuitenkin piti Ranskan pelinrakentelun tehottomana, eikä haluttomasti pelannut Ranska kyennyt murtamaan Kreikan puolustusmuuria. Ottelun ratkaisumaali syntyi 65. minuutilla, kun Angelos Charisteas puski Zagorakisin keskityksen maaliin. Ranska ei kyennyt luomaan enää vaarallisia maalitilanteita.

Ruotsin ja Alankomaiden puolivälieräottelu oli tasainen, mutta helteisessä säässä joukkueiden paras puhti oli poissa ja maalitilanteet jäivät vähiin. Alankomaat hallitsi palloa, mutta jatkoajalla Ruotsilla oli paremmat maalitilanteet. Jatkoajan jälkeen 0-0 tilanteessa päädyttiin rangaistupotkukilpailuun. Alankomailla oli suuret paineet, sillä maa ei ollut milloinkaan voittanut rangaistuspotkukilpailua arvoturnauksessa. Ruotsin kolmantena laukojana Zlatan Ibrahimovic ampui maalin yli, mutta pian hänen jälkeensä myös Phillip Cocu epäonnistui. Alankomaiden maalivahti Edwin van der Sar torjui Olof Mellbergin laukauksen, ja seuraavana vuorossa ollut Arjen Robben sai kuudentena laukojana kunnian viedä Alankomaat välieriin.

Tshekin ja Tanskan ottelusta odotettiin hyökkäysvoimaisen joukkueen kohtaamista. Tanskan Ebbe Sand oli loukkaantunut, joten piilokärki Jon Dahl Tomasson nostettiin suoraan kärkeen. Tanskan kärjet jäivät kuitenkin koko ottelun aikana pimentoon, sillä Tshekki hallitsi pääosin tapahtumia. Ensimmäisellä puoliajalla Tomáš Galásek ja Pavel Nedved olivat lähellä maalintekoa, ja Karel Poborsky osui ylärimaan. Toisen puoliajan alussa Jan Koller puski Poborskyn antaman kulmapotkun näyttävästi maalin ylänurkkaan. Tanskan yritykset jäivät tehottomiksi, sillä he eivät yrityksestä huolimatta kyenneet pelaamaan palloa kärkipelaajilleen. Tshekki sitä vastoin liikutti palloa keskikentällä näyttävästi, ja ottelu ratkesi kun Milan Baros karkasi Tanskan puolustukselta tehden kaksi osumaa 63. ja 65. minuutilla. Jälkimmäisen syötti Pavel Nedved, ja se oli Barosin viides kisamaali.

Välierät

Ensimmäinen välieräottelu pelattiin Portugalin ja Alankomaiden välillä. Portugalin laitahyökkääjät Cristiano Ronaldo ja Luis Figo olivat vaarallisia. Cristiano Ronaldo vei kulmapotkusta Portugalin 1-0 johtoon. Toisen puoliajan alussa Alankomaiden puolustus antoi portugalilaisille liikaa tilaa, ja Maniche laukoi Portugalin toisen maalin.

Loppuottelu 

4. heinäkuuta 2004

Parhaat maalintekijät
5 maalia
 Milan Baroš

4 maalia
 Wayne Rooney
 Ruud van Nistelrooy

3 maalia
 Jon Dahl Tomasson
 Frank Lampard
 Zinédine Zidane
 Angelos Charisteas
 Henrik Larsson

Aiheesta muualla 

 YLE Elävä arkisto: Jalkapallon EM-finaali 2004 (audio)